Source: https://romovia.sme.sk/c/7324971/ste-agentom-pytali-sa-nicholsona-na-sude-s-kosickymi-policajtmi.html
Timestamp: 2018-01-24 09:23:31+00:00
Document Index: 2244523

Matched Legal Cases: ['Súd ', 'Súd ', 'súd ', 'súd ', 'Súd ', 'Súd ']

Ste agentom? pýtali sa Nicholsona na súde s košickými policajtmi - romovia.sme.sk
Ste agentom? pýtali sa Nicholsona na súde s košickými policajtmi
Súd videozáznam odmietol ako nezákonný dôkaz. Policajné týranie sa prokuratúra snaží dokázať výsluchom novinára.
8. aug 2014 o 17:00 Roman Rokytka
Tom Nicholson. Nahrávku s košickými policajtmi dostal na svoje meno.(Zdroj: rok)
Súd videozáznam odmietol ako nezákonný dôkaz. Policajné týranie, ktoré zachytáva, sa prokuratúra snaží dokázať výsluchom novinára.
KOŠICE. Investigatívny novinár Tom Nicholson, známy ako autor knihy o spise Gorila, v piatok vypovedal na okresnom súde v Košiciach.
Za svedka v prípade ponižovania rómskych detí na košickej policajnej stanici v marci 2009 ho navrhol prokurátor.
Desať, dnes už väčšinou bývalých policajtov, je obžalovaných, že šesť chlapcov zo sídliska Lunik IX, ktorí prepadli a zranili staršiu ženu, nútili navzájom sa fackovať, huckali na nich psov, prikázali im vyzliecť sa a rasisticky im nadávali.
Policajti si to natáčali na mobilné telefóny.
Neľudské a nedôstojné
Nicholsonovi v apríli 2009, keď pracoval v denníku SME, poslal anonym poštou do redakcie CD–nosič s nahrávkami diania na policajnom oddelení. Novinár na ich základe napísal článok.
Prokurátor ho navrhol vypočuť po tom, čo súd rozhodol, že videozáznam je ako dôkaz neprípustný, lebo nebol získaný zákonným spôsobom.
„Bolo nám absolútne jasné, že došlo k trestným činom, ale aj k neľudskému a nedôstojnému zaobchádzaniu s osobami, ktoré boli mladšie ako osemnásť rokov,“ vysvetľoval Nicholson súdu, prečo denník nahrávku zverejnil.
Vravel, že v obálke bol okrem CD aj sprievodný list, ktorého nepodpísaná autorka písala, že materiál získala z mobilu svojho synovca, ktorý je policajtom.
Nicholson v čase zverejnenia článku videozáznam osobne odovzdal hovorcovi ministra vnútra Róberta Kaliňáka (Smer), neskôr aj polícii.
Advokát: Platili ste za to?
Ivan Vanko, obhajca dvoch obžalovaných, cez svoje otázky kritizoval novinára za to, že medializoval materiál, ktorý si „našiel na stole“ od neznámej osoby.
Podľa neho ide v právnom štáte o neprípustné praktiky a takéto závažné informácie nemôže dostať niekto náhodou. Nicholsona sa spýtal, či je „agentom zahraničnej spravodajskej služby“.
„Nie som a na svoju česť prehlasujem, že som so žiadnym zahraničným agentom neprišiel do kontaktu,“ povedal Nicholson.
Záporne odpovedal aj na otázku obhajcu, či niekomu za videozáznam zaplatil.
Budú pokračovať v októbri
V piatok súd vypočul aj vyšetrovateľa, ktorý mal na starosti trestné stíhanie chlapcov za lúpež.
Opakoval, že po príchode na oddelenie nevidel žiadne nedovolené konanie policajtov, zadržaní nemali zranenia, potrhané oblečenia, „neboli psychicky vystresovaní,“ ani „nepôsobili vydesene“.
Súd uisťoval, že policajtov z obvodného oddelenia Košice - Juh po mene nepozná, s nikým z nich sa o udalosti nerozprával a nemá žiaden dôvod ich kryť.
„Vyšetrovatelia s nimi nemajú dobré vzťahy. Dochádza ku sporom ohľadom toho, kto má vo veciach konať,“ povedal.
Proces zďaleka nekončí, pokračuje v októbri. Súd predvolá ešte viacerých svedkov, vrátane vtedajšieho riaditeľa obvodného oddelenia. Po nich prídu na rad znalci.
Prečo prišiel Kaliňák do osady v uniforme
Znepokojený volič videl, čo mu treba. Na ostatných nezáleží.